钦定古今图书集成/方舆汇编/职方典/第1269卷 > 《泸溪县儒学记》元·张图南
## 钦定古今图书集成/方舆汇编/职方典/第1269卷 > 《泸溪县儒学记》元·张图南

辰四邑，惟泸溪隘，藂冈突阜，荒墟宿莽，遥望青烟白
屋，间出林杪。行邑里间，椎结相后先，言嗢咿不可辨。
官于兹者，若难于政教。然邑人亦多良善，以儒称者，
未尝不谈经训，知古今事。彼其人虽侏言诡服，亦岂
不知有父母兄弟之属？至于应会，奉约束，输租赋，曾
不异于常人，此盖人心天理禀自降衷者同也。“十室”
之邑，必有忠信，况泸溪所治户凡八百馀，其忠信所
锺，讵宜于此，而顾有所不同哉？第不知何年置邑治
西偏，立屋三间为学宫，卑狭粗略，岁久圮腐，且像制
大弗称，祀享莫由精虔。至大二年秋，王君柔克来尹
是邑，戚然曰：“庙学若是，何以新民观听，使之兴礼逊，
向德义，善政不如善教，吾事殆不可缓。”遂择地崇旷，
距旧学西百步许，亦既营度。明年夏，湖北廉访使毛
公渊按部适来，知创建有时，益用敦勉。尹乃刜翳定
基，抡材埴甓，倡自己俸，楮币，以至元计，为贯二百。未
几，乐助者麇至，以中统计，为贯合五千有奇。凡倡若
助以锭计合为《中统》二百馀。又移牍所司，得郡庠米
八十石为工食。其役始自礼殿，高垲端毅，弘敞壮固。
由大成圣人暨四公十哲，以中州塑工像之，仿以鲁
庙，龛座旒黻，式是等威。于是峙棂星，崇应门，东庑西
庑，翼张其前。讲诵有堂，夹以旁室。二斋对启，庖次廓
如。邑人聚观，咸谓跨轶宋旧。外区远落，亦克敬慕叹
嗟。遂召其子弟入学讲习，率是悦来，与邑中愿学者
规出矩入。既越岁，语言平顺，字画楷庄，小试学校之
功，巳有验矣。若其渐深积久，时改月化，不惟内民裕
于道德，外民且将兴于仁让。子游为武城宰，夫子一
闻弦歌，虽以割鸡牛刀为戏言，而学道爱人，实则至
论。厥后文翁用之，其效随著。谁谓治民者，可以刑狱
簿书之故，而视学校为细务耶？尹为政廉介明敏，视
民如其家人。所莅虽僻壤，整若大邑，所居木树萧然，
门阶闲寂，讼牒稀简。无日不至学宫，与士辈语，自经
始迄今无劳其民不虐于征。物估必时，工值必给，退
食必身自程督，置家事不问，迨暮乃归。故新学有成
以此。今且所规未备，犹思增广绘饰，俾无遗功。又将
规措学田，为养志士永图。盖致治知本，可为宰百里
法邑学教训庐陵罗子玉实效其勤，以辅成之。既训
生徒，且励役作，凡有议论，克与尹合，亦可谓贤也已。
图南识尹三十年，相知为益深。及来掾辰，校泸溪事
甚迩，尹谓斯役必子一言，识其时功，宁当勤于他人，
幸勿我辞。既不获辞，乃为之辞，以永诸镌以示邑人。
尹字济刚，汴梁人。